Trupurile neînsuflețite a trei turiști, doi din Australia și unul din SUA, au fost găsite în Mexic, fiecare dintre ei având câte un glonț în cap.
Toți trei erau pasionați de surf și fuseseră văzuți în viață, ultima dată, pe 27 aprilie 2024. Cei doi australieni erau frați.
Cele trei cadavre au fost găsite duminică, 5 mai 2024, în localitatea Santo Tomas din statul Baja California, a anunțat o procuroare din Mexic. Rudele victimelor au fost chemate la locul crimei pentru a-i identifica.
Baja California, aflat la granița cu SUA, este unul dintre cele 31 de state federale ale Mexicului. În regiunea în care au fost găsite victimele sunt extrem de active bandele de traficanți de droguri. Turiștii aveau o camionetă care a fost găsită incendiată, în apropierea locului în care s-au descoperit cele trei cadavre.
Principala ipoteză luată în calcul de anchetatori este că infractorii au încercat să-i jefuiască pe cei trei turiști străini.